रिटायर्ड आईएएस अफसर कमला प्रसाद कहते हैं कि नेपाल भारत को अपना बड़ा भाई मानते हुए एक ओर जहां उस से हर तरह की मदद पाने की जुगाड़ में लगा रहता है वहीं दूसरी ओर वह भारत पर चीन की धौंस जताने में जरा भी संकोच नहीं करता है. नेपाल एक दशक से भारत और चीन दोनों को खुश करने का खेल बड़ी ही चालाकी से खेल रहा है. जबकि भारत और चीन के बीच बफर स्टेट बने नेपाल की हालत पिछले 2 दशकों से सांपछछूंदर वाली रही है. नेपाल न भारत की अनदेखी कर सकता है न ही चीन की. उस की सब से बड़ी दिक्कत यह है कि उसे हमेशा यह खयाल रखना पड़ता है कि वह जानेअनजाने कोई ऐसा कदम न उठा ले जिस से दोनों में से किसी को तकलीफ हो. नेपाल के लिए सब से बड़ी परेशानी यह रही है कि भारत और चीन दोनों उसे अपने हिसाब से चलाना चाहते हैं. अब देखना है कि ओली की गोली की तरह निकलने वाली बोली का भारत और चीन पर क्या नया असर होता है.